钦定古今图书集成/理学汇编/文学典/第202卷 > 《题诗屏风绝句》〈并序〉前人
## 钦定古今图书集成/理学汇编/文学典/第202卷 > 《题诗屏风绝句》〈并序〉前人

十二年冬，微之犹滞通川，予亦未离湓上，相去万里，不见三年，郁郁相念，多以吟咏自解。前后辱微之寄示之什，殆数百篇，虽藏于箧中，永以为好，不若置之座右，如见所思。由是掇律句中短小丽绝者，凡一百首题录，合为一屏风，举目会心，参若其人在于前矣。前辈作事，多出偶然，则安知此屏不为好事者所传。异日作《九江》一故事尔。因题绝句，聊以奖之

相忆采君诗作障，自书自勘不辞劳。障成定被人争
写，从此《南中》纸价高。